81/651/ETY: Komission päätös, tehty 30 päivänä heinäkuuta 1981, eläinlääkintäalan tiedekomitean perustamisesta



Virallinen lehti nro L 233 , 19/08/1981 s. 0032 - 0033

Suomenk. erityispainos Alue 3 Nide 13 s. 0220

Espanjank. erityispainos: Luku 03 Nide 23 s. 0050

Ruotsink. erityispainos Alue 3 Nide 13 s. 0220

Portugalink. erityispainos: Luku 03 Nide 23 s. 0050



KOMISSION PÄÄTÖS, tehty 30 päivänä heinäkuuta 1981, eläinlääkintäalan tiedekomitean perustamisesta (81/651/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, sekä katsoo, että eläimiä ja eläinperäisiä tuotteita koskevien yhteisten eläinlääkintäsäännösten valmistelulla ja muuttamisella olisi taattava ihmisten ja niin maa- kuin vesieläintenkin terveyden riittävä suoja yhteisössä, yhteisön on päätettävä eläinten terveyteen ja erityisesti eläinkulkutautien ja paikallisten tautien sekä myrkytysten valvontaan liittyvistä eläinlääkintätoimenpiteistä, yhteisön on päätettävä kansanterveyttä koskevista eläinlääkintätoimenpiteistä ihmisten terveyden suojelemiseksi ja valmisteltava erityisesti zoonoosien eli eläimistä ihmisiin tarttuvien tautien, tulehdusten ja myrkytysten torjuntaa koskevia yhteisiä sääntöjä eläinten ravinnon ja eläinperäisten elintarvikkeiden tuotantoa, valmistusta, varastointia, kuljetusta ja kaupan pitämistä koskevan hygienian, tarkastuksen ja valvonnan osalta, näiden säännösten valmistelu ja muuttaminen edellyttää ihmisten ja eläinten terveyteen liittyvien ongelmien tarkastelua sekä tautien torjuntaan ja hygienian valvontaan liittyvien, eläintuotteisiin ja eläinperäisiin tuotteisiin sovellettavien vastaavien toimenpiteiden tarkastelua, eläinten suojelun alalla on toteutettava yhteisön toimenpiteitä; näissä toimenpiteissä on otettava huomioon eläinten biologiset, fysiologiset ja etologiset tarpeet, loiseläimistä, bakteereista, viruksista, itiökasveista ja muista pieneliöistä ja niiden toksiineista johtuvien sairauksien ja muiden myrkytysten aiheuttamien ongelmien ratkaisujen etsiminen edellyttää pätevien tieteen edustajien osallistumista, erityisesti eläinlääketieteen, mikrobiologian ja muilla samankaltaisilla aloilla, yhteydenpitoa mainittuihin henkilöryhmiin olisi helpotettava perustamalla komission yhteyteen neuvoa-antava komitea, tämän alan tehtävien suorittamisen helpottamiseksi on suotavaa, että komitea muodostuu kolmesta jaostosta; yhden jaoston tehtävänä olisi hoitaa eläinten terveyteen, toisen kansanterveyttä koskeviin eläinlääkintätoimenpiteisiin ja kolmannen jaoston eläinten suojelutoimenpiteisiin liittyviä ongelmia, eläinten terveyteen liittyvistä kysymyksistä vastaavan jaoston on keskityttävä tarkastelemaan erityisesti eläintautien, zoonoosit mukaan lukien, syitä, luonnetta, patogeenisyyttä, vaikutuksia, diagnooseja, epidemiologiaa, ennaltaehkäisyä ja hoitoa koskevia ongelmia sekä terveiden eläinten morfologiaa, fysiologiaa ja lisääntymistä koskevia ongelmia ja eläinten terveyteen liittyviä ongelmia yleensä, kansanterveyttä koskevista eläinlääkintätoimenpiteistä vastaavan jaoston on keskityttävä tarkastelemaan erityisesti eläinlääkintätoimenpiteitä, jotka liittyvät ihmisten terveyden suojelemiseen ja eläinperäisten elintarvikkeiden tuotantoon, jalostukseen, käsittelyyn, ja kaupan pitämiseen sovellettaviin hygieniavaatimuksiin sekä näiden elintarvikkeiden valvontaan siltä osin kuin on kyse niiden valmistusta, varastointia ja jakelua koskevien laadun ja hygienian vähimmäisvaatimusten vahvistamisesta, ja eläinten suojeluun liittyvistä kysymyksistä vastaavan jaoston on keskityttävä tarkastelemaan erityisesti toimenpiteitä, joilla pyritään varmistamaan eläinten suojelu, erityisesti karjankasvatuksen, eläinten käsittelyn, kuljetuksen, teurastuksen ja eläinkokeiden osalta, ON PÄÄTTÄNYT SEURAAVAA: 1 artikla Komission yhteyteen perustetaan eläinlääkintäalan tiedekomitea, jäljempänä "komitea". 2 artikla 1. Komissio voi kuulla komiteaa kaikissa tieteellisissä ja teknisissä ongelmissa, jotka liittyvät: a) eläinten terveyteen; b) kansanterveyttä koskeviin eläinlääkintätoimenpiteisiin; sekä c) eläinten suojeluun. 2. Komitea ja 3 artiklassa tarkoitetut jaostot voivat saattaa minkä tahansa tällaisen ongelman komission tietoon. 3 artikla Komiteassa on kolme jaostoa, yksi kutakin 2 artiklan 1 kohdassa määriteltyä alaa kohti; yhdessä jaostossa voi olla enintään 15 jäsentä. Kutakin jaostoa kuullaan sen toimialaan liittyvissä kysymyksissä. 4 artikla Komissio nimeää komitean jäsenet korkean tason tieteenharjoittajista, joilla on 2 artiklassa määriteltyjen alojen asiantuntemus. 5 artikla 1. Kukin jaosto valitsee keskuudestaan puheenjohtajan ja kaksi varapuheenjohtajaa. Valinta tehdään yksinkertaisella ääntenenemmistöllä. 2. Jaostojen puheenjohtajista kukin toimii vuorollaan vuoden ajan komitean puheenjohtajana sellaisten kysymysten käsittelyä varten, jotka liittyvät vähintään kahden jaoston toimialaan. 6 artikla 1. Komitean jäsenten, puheenjohtajan ja varapuheenjohtajan toimikausi on kolme vuotta. Heidät voidaan valita tehtäväänsä uudelleen. Puheenjohtajia ja varapuheenjohtajia ei kuitenkaan voida valita uudelleen välittömästi kahden peräkkäisen kolmen vuoden toimikauden jälkeen. Tehtävistä ei makseta palkkiota. Kolmen vuoden toimikauden päätyttyä komitean jäsenet, puheenjohtajat ja varapuheenjohtajat jatkavat tehtävissään, kunnes heille on nimetty seuraajat tai heidät on valittu tehtävään uudelleen. 2. Jos komitean jäsen, puheenjohtaja tai varapuheenjohtaja ei voi hoitaa tehtäväänsä tai jos hän eroaa omasta pyynnöstään, hänelle valitaan seuraaja jäljellä olevaksi toimikaudeksi tapauksen mukaan joko 4 tai 5 artiklassa määrättyä menettelyä noudattaen. 7 artikla Komitea ja jaostot voivat asettaa keskuudestaan työryhmiä. Työryhmien tehtävänä on antaa komitealle tai jaostolle kertomus työryhmälle käsiteltäviksi annetuista asioista. 8 artikla 1. Komitea, jaostot ja työryhmät kokoontuvat komission edustajan kutsusta. 2. Komission edustaja, virkamiehet ja muut asianomaiset komission toimihenkilöt osallistuvat komitean, jaostojen ja työryhmien kokouksiin. 3. Komission edustaja voi kutsua kokouksiin käsiteltävänä olevan asian erityisasiantuntijoita. 4. Komission yksiköt huolehtivat komitean, jaostojen ja työryhmien sihteeripalveluista. 9 artikla 1. Komitea ja jaostot keskustelevat asioista, joista komission edustaja on pyytänyt lausuntoa. Komission edustaja voi pyytäessään komitean tai jaoston lausuntoa asettaa määräajan, johon mennessä lausunto on annettava. 2. Jos komitean tai jaoston lausunto on yksimielinen, komitea tai jaosto laatii yhteisen päätöslauselman. Ellei lausunto ole yksimielinen, keskusteluissa esille tulleet eri näkökannat kirjataan komission edustajan vastuulla laadittuun pöytäkirjaan. 10 artikla Komitean jäsenet eivät saa paljastaa ulkopuolisille komitean tehtävissä saamiaan tietoja, jos komission edustaja ilmoittaa heille, että pyydetty lausunto koskee luottamuksellista asiaa, sanotun kuitenkaan rajoittamatta perustamissopimuksen 214 artiklan soveltamista. Tässä tapauksessa kokouksissa saavat olla läsnä ainoastaan komitean jäsenet ja komission edustajat. Tehty Brysselissä 30 päivänä heinäkuuta 1981. Komission puolesta Puheenjohtaja Gaston THORN